חם בעולם: הנחות מיוחדות לתרמילאים עירומים - גלובלי - עכבר העיר הגבר ניגודיות
⚫ 03:15 | 03 ביוני, 2012
כבר שיתפו כבר שיתפו כבר שיתפו גם אם אין לכם כוונות לטוס בקרוב לחו"ל, אתם מוזמנים להצטרף אלינו לטיול קצר ברחבי הגלובוס. מדור "חם בעולם" יוציא אתכם פעם בשבועיים, מדי יום ראשון, למסע בעולם בעקבות טרנדים תיירותיים, אטרקציות מקומיות ואירועים שפספסתם גם בלי למצמץ. והפעם: מחנה קמפינג שמציע לילה חינם לתרמילאים חסרי בושה, שבוע בבתי הקיט של המפורסמים, מזכרות מיובל היהלום וחדר מלון שייאלץ אתכם לדווש כדי לצפות בטלוויזיה.
הצעה לתרמילאים נועזים – לילה חינם, אם תגיעו עירומים חברת הקמפינג האוסטרלית "וויקד קמפרס" ידועה לשמצה, לא בגלל השירות הקלוקל שלה או המחירים הגבוהים, אלא דווקא בזכות ההנחות המפוקפקות שהיא מעניקה למחנאים בכל מיני קריטריונים. לאחרונה החברה יצאה במבצע חדש: הנחה מיוחדת לתיירים שמגיעים למשרדיה – ללא בגדים לגופם. באתר האינטרנט של החברה מציעים למבקרים: "בואו לכל אחד מיעדי 'וויקד' כשאינכם לבושים בדבר מלבד חיוך רחב, ואנו נעניק לכם יום נוסף חינם על כל שהייה!". אם הניסוח הזה לא פוגעני מספיק, שימו לב להצעה לה "זוכים" המחנאים המבוגרים יותר – "אם אתם מעל גיל חמישים, אתם יכולים להישאר לבושים, אנו נעניק לכם יום נוסף מתנה". "יש כאלה שלוקחים זאת באופן מילולי יותר מאחרים", מסביר ג'ון לאוטון, מנכ"ל החברה. "כולם רוצים את היתרון שבמחירים הנמוכים ואם הם יכולים להשיג עוד קצת, הם יעשו זאת. היתה לנו כמות זהה למדי של גברים ונשים שהתפשטו". אגב, על פי רשויות החוק המקומיות, המבצע חוקי כל עוד התיירים נשארים מכוסים באזור החלציים.
כמה יעלה לישון בבתי המפורסמים? רכישות הנדל"ן המרובות של העשירים והמפורסמים נראות לנו בעיקר כמו בזבוז כסף מנקר עיניים, אבל מתברר שהחזקת בתים ברחבי העולם היא השקעה די משתלמת עבור הכוכבים – לפחות עבור אלה שמוכנים להשכיר את בתיהם לחופשות כשהם לא נמצאים בהם. התייר הממוצע אולי לא יוכל להרשות לעצמו שהייה קצרה בבית של כוכב קולנוע או זמר מפורסם, אבל מי שעבורו תקציב לא מהווה בעיה יכול לבחור בין כמה אפשרויות מפנקות שמציעים סלבס ברחבי העולם.
מיק ג'אג מציע את בית הקיט שלו בקאריביים תמורת 9,500 ליש"ט לשבוע, אך מתנה את השהייה שם בבדיקת רקע מקיפה של כל אחד מהאורחים מראש. חברו ללהקה, קית' ריצ'ארדס, משכיר את בית החוף שלו באיי טורקס וקייקוס ב-35 ליש"ט לשבוע, ואילו אריק קלפטון מציע בית באנטיגואה, עם ארבעה עובדים צמודים, ב-56 אלף ליש"ט לשבוע. שכנו של ריצ'ארדס, ברוס וויליס, גובה 87,500 ליש"ט לשרייה באחוזה הענקית שלו שבה גם התחתן עם אשתו השנייה, אמה המינג. אבל שיאן החבורה הוא ללא ספק נשיא "וירג'ין", המיליארדר סר ריצ'ארד ברנסון, שגובה 320 אלף ליש"ט על שהייה של שבוע בנקר, האי הפרטי שלו. בואו נקווה שהשהייה כוללת פנסיון מלא.
ברומא התנהג כמיליארדר: ירח הדבש של מארק צוקרברג הרשת גועשת ורוחשת סביב הידיעה המרעישה, לפיה מייסד פייסבוק מארק צוקרברג, המיליארדר הצעיר, סעד עם אשתו הטרייה במסעדה ברומא ולא השאיר טיפ. בעליה של מסעדת הכשרה "נונה בטה" אף הגדיל וצילם את החשבון של השניים בסך 32 יורו, על רביולי דלעת, דגים וארטישוק מטוגן – מהלך שללא ספק יביא לו לא מעט מבקרים. כידוע לרבים, באיטליה לא נהוג להשאיר טיפ במסעדות כיוון שהחשבון בדרך כלל כולל "קופרטו", דמי עריכת שולחן, אך מתייר לא שגרתי כצוקרברג כנראה ציפו לכמה יורו נוספים על החשבון, כמחווה של רוחב לב.
מארק האז צ'קד אין רומא. צוקרברג בירח הדבש (צילום מסך) כל הג'אז הזה: חופשה מוזיקלית בלואיזיאנה מדינת לואיזיאנה בארה"ב ידועה בשל ההיסטוריה העשירה שלה, המטבח הייחודי וכמובן – המוזיקה. המבקרים בבאטון רוז' או בניו אורלינס נמשכים לקסם הג'אזי של המקום, ורבים מהם מחפשים את המקומות האותנטיים שבהם יוכלו לשמוע מוזיקה חיה ולצפות בקונצרטים או בג'אם סשנס.
חוטיני, חולצה לכלב ותבנית לג'לי – מזכרות ליובל היהלום של המלכה תשכחו מהאולימפיאדה ומיום הנישואין של וויל וקייט: השבוע יציינו בבריטניה את האירוע החשוב ביותר השנה, יובל היהלום של מלכת אנגליה, וכצפוי – יש מי שגוזר קופון מהמעמד המלכותי. שוק המזכרות שוקק מעצבים וחנויות שימכרו בחודשים הקרובים מזכרות קיטשיות בהשראת שישים שנות מלכותה של המלכה אליזבת' השנייה – חלקן רשמיות וחלקן פחות הולמות מהצפוי. המרכז למחקרי צרכנות חזה כי צרכנים יוציאו כ-489 מיליון דולר במהלך הקיץ הקרוב על מוצרים הקשורים ביובל המלכה, וכולם רוצים נתח מהחגיגה.
מדוושים בחדר המלון - כדי להפעיל את הטלוויזיה מלונות אקולוגיים הם לא דבר חדש, אבל מלון בברוקנהרסט שבבריטניה הלך צעד אחד נוסף מעבר לחיסכון בחשמל – הוא דורש מאורחיו לספק את החשמל שמפעיל את טלוויזיית ה-LCD בחדרם בעצמם. מלון "קוטג' לודג", שהוקם על ידי כריסטינה סימונס, מציע לאורחיו שהייה בחדר המכונה "Standing Hat", ובו טלוויזיה המופעלת על ידי דיווש באופני כושר הנמצאים בחדר. זרז יעיל במיוחד עבור אלה שאופני הכושר בביתם הפכו מזמן לקולב.